
РЕПУБЛИКА БЪЛГАРИЯ
Министерство на околната среда и водите
Регионална инспекция по околната среда и водите - Пловдив



УТВЪРЖДАВАМ:


ДОКЛАД 
за извършена комплексна проверка 

На основание: План за контролна дейност за 2026 г. на РИОСВ – Пловдив, утвърден от Министъра на околната среда и водите и Заповед № РД-229 от 25.06.2026 г. на Директора на РИОСВ – Пловдив

Дата на извършване на проверката: 09.07.2026 г.

Обект: „Предприятие за производство на изделия от сив чугун“, гр. Първомай
с местонахождение: област Пловдив, община Първомай, гр. Първомай, кв. „Любеново“, „Индустриална зона“
собственост на: „Чугунолеене Първомай“ АД, ЕИК 115167522, седалище и адрес на управление - област Стара Загора, община Стара Загора, гр. Стара Загора, ж. к. „Индустриален“, промишлена, административна сграда на Металик АД

I. Цел на проверката:

Основна цел на проверката е установяване на нивото и степента на съответствие на дейността в обекта с изискванията на екологичното законодателство по компоненти и фактори, както следва – „Управление на отпадъците„ и „Отпадъчни води“ (Закон за управление на отпадъците и Закон за водите). 
	
II. Проверени инсталации:

Основна дейност на обект - „Предприятие за производство на изделия от сив чугун“, гр. Първомай е изработка на отливки от сив чугун, където се извърши проверка на:
1. Леярен цех
2. Локална пречиствателна станция
3. Пунктове за миниторинг
4. Площадка за третиране на отпадъци
5. Шмиргелен цех; 
6. Формовъчен участък; 
7. Склад за готова продукция 
8. Склад за съхранение на опасни отпадъци

III. Констатации от проверката по компоненти и фактори:
	
1. По фактор „Отпадъци“:

	Дейността се извършва в леярен цех, в който са налични две индукционни пещи – Индукционна пещ 1 с марка Inductotherm с капацитет 4000 кг. на час, с работна честота: 200 Hz и мощност 3 MW и Индукционна пещ 2 с марка Inductotherm с капацитет 4000 кг. на час, с работна честота: 200 Hz и мощност 3 MW. Двете пещи не се използват едновременно, тъй като са с един общ контролен пункт. Също така е налична трета индукционна пещ, която не е пусната в експлоатация и не е свързана към захранващ блок. Същата не функционира.	
	За извършваната дейност дружеството притежава издадено от Директора на РИОСВ – Пловдив решение №09-ДО-806-06/27.08.2024 г. с разрешени дейности – R4, R12 и R13 на неопасни отпадъци. 
	Площадката е с необходимата  инфраструктура - с трайна настилка от  бетон, с жива охрана 24-часа, както и изградено видеонаблюдение. Оградена е и с ограничен достъп, за входно-изходен контрол е осигурен кантар с капацитет 60 т.
	За образуваните от дейността отпадъци дружеството е извършило класификация и притежава утвърдени от Директора на РИОСВ – Пловдив работни листове съгласно Наредба №2 от 2014 г. за класификация на отпадъците. Отчетността за дейностите с отпадъци се води в Национална информационна система за отпадъци (НИСО) по приложения 1, 4 и 6, съгласно изискванията разписани в Наредба №1 от 2014 г. Годишните отчети за дейността с отпадъци за 2025 г. са подадени и в статус „Подписан и подаден“.
	Банковата гаранция, необходима за извършване на дейността е подновена и със срок до 31.12.2026 г.
	Отпадъците, получени в следствие на дейността на „ЧУГУНОЛЕЕНЕ - ПЪРВОМАЙ“ АД се съхраняват разделно, съгласно техния произход, вид, състав и свойства, до предаването им на дружества притежаващи документ по чл. 35 от ЗУО за последващо третиране. За съхранение на опасните отпадъци е осигурен склад с необходимите съдове в зависимост от вида, състава и характерните свойства на отпадъците. Същият е с контролиран достъп. Представени са договори с юридически лица, притежаващи съответни разрешителни по ЗУО, на които се предават образуваните отпадъци.
	Дружеството образува отпадъци с код 10 09 08, 10 09 10, 16 11 04, които се влагат за рекултивиране на нарушен терен с местонахождение обл. Пловдив, общ. Първомай, имоти с №288 и № 890 от землището на кв. „Любеново” и имоти с № 450 и № 451 от землище на с. Бяла река. Представиха се протоколи от изпитване  за отпадъци с код 10 09 08, 10 09 10, 16 11 04. Продължава изпълнението на проект за рекултивация на нарушени общински терени, съгласно изискванията на Наредба №26/1996 г., който не е завършен.
	
	2. Компонент „Отпадъчни води“:

	Дружеството „Чугунолеене Първомай“ АД е титуляр на разрешително за заустване. за ползване на повърхностен воден обект – река Мечка, за заустване на пречистени отпадъчни води – битово-фекални след ПСОВ и производствени температурно замърсени отпадъчни води. Разрешителното за заустване е с изтекъл срок на действие и дружеството е подало заявление в БД-ИБР Пловдив в законоустановения срок, за продължаване срока на действие на разрешителното. 
	Дружеството изпълнява заложените условия в РЗ – провежда собствен мониторинг на заустваните отпадъчни води, представя протоколи от изпитване в РИОСВ-Пловдив, Не са установени отклонения от индивидуалните емисионни ограничения. Пунктовете за собствен мониторинг са трайно обозначени и е осигурен постоянен и безопасен достъп до тях за взимане на проби за анализ. Таксата за заустени водни количества се заплащат по максимално разрешените в разрешителното.
	Представен е доклад по чл. 48, ал.1, т. 12 от Закона за водите за 2025г. в законоустановения срок. Осигурено е пробовземане и изследване на отпадъчните води от акредитирана лаборатория, съгласно плана за собствен мониторинг и разрешителното за ползване. При проверката са взети проби за анализ от пункт за мониторинг №1 и пункт за мониторинг №2. Пробонабирането е осъществено от експерт на РЛ-Пловдив, в присъствие на представител на дружеството.

IV. Предписания, срокове за изпълнение, отговорници: 
	
	Няма

V. Съответствие, последващ контрол
	
При извършената проверка не са установени нарушения на екологичното законодателство по проверяваните компоненти и фактори.

ИВАЙЛО ЙОТКОВ

Директор на РИОСВ - Пловдив

